Talven jäljiltä valtateiden pientareilta on paljastunut karmea näky. Roskia on kasoittain, erityisesti joukosta erottuvat pahviset kertakäyttömukit.

Kuppien määrä on YIT:n Jyväskylän alueurakasta vastaavan työmaapäällikkön Heikki Parviaisen mukaan muutaman viime vuoden aikana kasvanut suorastaan räjähdysmäisesti: pelkästään mukeja kerätään pois säkkikaupalla.

Video: Tenho Tornberg / Yle

– TakeAway-kahvin myynti pitäisi lopettaa, hän sanoo.

Luontoon heitettävät kahvimukit ovat valtakunnallinen ongelma. Varsinais-Suomen ELY-keskuksen aluevastaava Markus Salmisen mukaan ennen tienvarsiroskien ykkönen oli tupakka-aski, nyt se on pahvikahvi.

Niistä (levähdysalueilta) paljastuu sitten kahvimukeja rajumpaa tavaraa: kylpyammeita, sohvia ja televisioita. Markus Salminen

Tienvarsille päätyy myös pikaruokapaikkojen ja huoltoasemien limsamukeja muovikansineen ja pilleineen.

Paikkakunnasta riippumatta myös levähdysalueilta on talven jäljiltä paljastunut lohduton näky.

– Ne näyttävät toimivan kansalaisten luvattomina kaatopaikkoina. Niistä paljastuu sitten kahvimukeja rajumpaa tavaraa: kylpyammeita, sohvia ja televisioita, Salminen sanoo.

Destian Raision alueurakan työmaapäällikön Olli-Pekka Rajalan mukaan myös mökkikauden alku on levähdysalueilta nähtävissä.

Tenho Tornberg / Yle

– Mökeillä tehdään kevätsiivouksia ja levähdysalueille jätetään kaikkea mahdollista sängyistä ja patjoista alkaen.

Ihmiset ovat välinpitämättömiä ja tuovat roskansa muiden harmiksi. Heikki Parviainen

Parviaisen mukaan Jyväskylän alueella on levähdysalueelta raivattu kotitalous- ja rakennusjätteiden sekä lasitavaran lisäksi jopa myymättä jääneitä joulukuusia, jotka on hylätty tienposkeen.

– Ihmiset ovat välinpitämättömiä ja tuovat roskansa muiden harmiksi.

Myös huoltoasemilla on huomattu, että varsinkin kahvi otetaan mielellään mukaan.

– Harvemmin istutaan tänne (liikenneasemalle) juomaan kahvi. Kyllä se lähtee mukaan autoon ja siellä se juodaan, Vaajakosken ABC liikenneasemapäällikkö Tero Vaahto sanoo.

Valtateiden levähdyspaikkojen kunto on ELY-keskusten vastuulla. Käytännössä niitä hoitavat urakoitsijat, joita roskat työllistävät koko kevään ja kesän. Suomessa eniten alueurakoita on Destian ja YIT:n vastuulla.

– Keväällä paikat siivotaan ja ne pidetään kunnossa kesän ajan, Parviainen kuvailee.

Ongelmallisilta alueilta roskaamista on yritetty hillitä poistamalla syväkeräysastiat eli molokit kokonaan.